Poloneza Iga Swiatek, numărul unu mondial al tenisului feminin, a trecut uşor joi de americanca Madison Keys, cu 6-1, 6-3, şi s-a calificat în finala turneului WTA 1.000 de la Madrid, dotat cu premii totale de peste șapte milioane de euro.
Iga Swiatek a învins-o după numai o oră şi 10 minute de joc pe Madison Keys (20 WTA), care nu mai ajunsese niciodată atât de sus la Madrid, notează Agerpres.
Pentru Swiatek a fost a cincea sa semifinală din acest an şi a 15-a din cariera sa într-un turneu WTA 1.000. Poloneza a pierdut un singur set în actuala ediţie a turneului din capitala Spaniei, în confruntarea din sferturi cu brazilianca Beatriz Haddad Maia.
Cealaltă semifinală le opune pe kazaha Elena Rîbakina, locul 4 mondial, şi belarusa Arina Sabalenka, locul 2 mondial. Arina Sabalenka este campioana de anul trecut de la Madrid, după o finală cu Swiatek.